Sag C-286/15

Valsts ieņēmumu dienests

mod

SIA »Latvijas propāna gāze«

(anmodning om præjudiciel afgørelse

indgivet af Augstākā tiesa, Administratīvo lietu departaments)

»Præjudiciel forelæggelse — fælles toldtarif — tarifering — kombineret nomenklatur — pos. 2711 — jordoliegas og andre gasformige carbonhydrider — materiale, der er karaktergivende — jordoliegas i flydende tilstand«

Sammendrag – Domstolens dom (Syvende Afdeling) af 26. maj 2016

Toldunion – fælles toldtarif – toldangivelse – dokumenter, der skal vedlægges toldangivelsen – forpligtelse for den, der angiver en jordoliegas i flydende tilstand, til at angive den procentvise andel af den bestanddel, som denne vare hovedsagelig består af – foreligger ikke

Toldunion – fælles toldtarif – toldpositioner – fortolkning – jordoliegas og andre gasformige carbonhydrider – bestanddele i en gasblanding, som tilsammen er karaktergivende for denne – umuligt at fastlægge den karaktergivende bestanddel – formodning, der giver forrang til bestanddelen med den største procentvise andel af blandingen – udelukkelse

Regel 2, litra b), og regel 3, litra b), i de almindelige tariferingsbestemmelser vedrørende den kombinerede nomenklatur, der er indeholdt i bilag I til forordning nr. 2658/87 om told- og statistiknomenklaturen og den fælles toldtarif, som affattet ved henholdsvis forordning nr. 1031/2008 og forordning nr. 948/2009, skal fortolkes således, at for så vidt som alle bestanddele i en gasblanding såsom en jordoliegas i flydende tilstand tilsammen er karaktergivende for denne, hvorved det ikke er muligt at fastlægge den for blandingen karaktergivende bestanddel, og for så vidt som det under alle omstændigheder ikke er muligt at fastlægge den nøjagtige mængde af hver af bestanddelene i den omhandlede jordoliegas i flydende tilstand, skal en formodning om, at den bestanddel, der er karaktergivende for varen som omhandlet i regel 3, litra b), i disse almindelige tariferingsbestemmelser, er den med den største procentvise andel af blandingen, ikke anvendes. (jf. præmis 30 og domskonkl. 1)

Jf. afgørelsens tekst. (jf. præmis 32 og 33)

Den kombinerede nomenklatur, der er indeholdt i bilag I til forordning nr. 2658/87 om told- og statistiknomenklaturen og den fælles toldtarif, som ændret ved forordning nr. 1031/2008 og nr. 948/2009, skal fortolkes således, at en jordoliegas i flydende tilstand, der indeholder 0,32% metan, ethan og ethylen, 58,32% propan og propylen og ikke mere end 39,99% butan og butylen, og for hvilken det ikke er muligt at fastlægge den af bestanddelene heri, der er karaktergivende, skal tariferes i underposition 2711 19 00 som »jordoliegas og andre gasformige carbonhydrider, i flydende tilstand, andre varer«. Da regel 3, litra b), i de almindelige tariferingsbestemmelser vedrørende den kombinerede nomenklatur ikke gør det muligt at tarifere en sådan blanding af jordoliegas i flydende tilstand, skal disse bestemmelsers regel 3, litra c), hvorefter varen skal henføres under den position, som har det højeste nummer blandt de positioner, der i lige grad kan komme i betragtning, hvilket i det foreliggende tilfælde vil sige underposition 2711 19 00 i den kombinerede nomenklatur som »anden jordoliegas i flydende tilstand«, nemlig anvendes. (jf. præmis 36 og 37, samt domskonkl. 2)